
MANIRY HANDRODANA NY RINDRINAO REHETRA VE IANAO ?
Vakiteny fototra: Josoa 6 :1-21

Tafita an’Jordana ihany ny Zanak’Israely. Niomana ara-panahy izy ireo, ary hatreo dia nanaraka ara-bakiteny ireo tari-dalàna avy amin’ANDRIAMANITRA. Ankehitriny dia vonona handrombaka ny tany nampanantenaina ry zareo. Vonona ny handrobaka ny tany tondra-dronono sy tantely.
Nefa ohatry ny zava-dehibe rehetra mendrika ny hisahiranana, dia tsy ho mora izany !
Marika iray hoan’Israely i Jeriko ! Eo no hisedrany ny heriny ary hanaovany fanandramana izany atao hoe fandresena ara-tafika sy izany atao hoe fambaboana tanàna izany.
Mipetraha fotoana fohy ,  eo amin’ny toeran’ny miaramila israelita salasalany iray anie ianareo ê. Hoan’ny ankabeazany amin’ireto vatan-dehilahy ireto dia Jeriko no tanàna voahodidina manda makadiry sambany hitany. Hoan’ny sasany amin’izy ireo aza dia toa zavatra tsy azo alaina sary an-tsaina akory izany ! Na izany aza anefa dia nanaraka ny baiko rehetra nomen’ANDRIAMANITRA izy ireo ary nahita ireto manda nirodana .
Mitàna toerana lehibe eo amin’ny kristiana ankehitriny ny bokin’i Josoa, satria velona ao anatin’ny vanim-potoanan’ny ady sy tolona ara-panahy isika. 
Ilain-tsika ny mahafantatra ny fomba enti-miady. 
Ilain-tsika ny mahafantatra fa ny ANDRIAMANITRA tompoin-tsika dia afaka manome fandresena. 
Ilain-tsika ny mahafantatra hoe ahoana ny fomba hanarahana AZY mankany amin’izany fandresena izany.
Mampianatra antsika izany lesona sarobidy izany ny bokin’i Josoa.
Tahaka an’i Israely manoloana ny mandan’i Jeriko, izaho sy ianao koa dia miatrika rindrina sy sakana isan-karazany eo amin’ny fiainana. Tokony ho fantatsika ny fomba hihoarana azy ireny mba hahafahantsika mandroso mankany amin’ny fandresena. Ny vakiteny fototra no manome antsika ny valin’izany ankehitriny. 
Ny Sabata fifadian-kanina roa farany dia nifantohan-tsika tamin’ireo fihetsika telo nasehon’i Josoa manoloana ny fahefan’ANDRIAMANITRA sy tamin’ny lohahevitra hoe "Jeriko sy ireo  F  telon’i Josoa ". Androany maraina sy amin’ny folakandro kosa, andeha  hiarahan-tsika mijery ny toriteny farany amin’ilay andian-tantara hoe "Jeriko sy Josoa" izay mahakasika indrindra ny nambaboan’ny Zanak’Israely an’i Jeriko, ary amin’izany dia aoka avelan-tsika NY TOMPO hampianatra antsika ny fomba fanjeràna amin’ny tany ireny manda-tsika ireny.
1. 	NANANA OLANA ISRAELY (Josoa 6 :1)	
Hitan-tsika tamin’ny farany fa ity tanànan’i Jeriko tamin’ny andron’i Josoa ity dia voahodidina manda vato matevina roa sosona. Ny rindrina ivelany dia manana hatevenana 1,80 metatra ary mirefy 7 metatra ny hahavony. Ny iray ao anatiny kosa dia mahatratra 3,5 metatra ny hatevenany ary 9,10 metatra ny hahavony. Eo anelanelan’ireo dia misy làlana mirefy 4,5 metatra ny sakany ary misy mpiambina. 
Ny olan’ny vahoakan’i Israely dia manana ity tanàna ity ho baboina izy ireo nefa voahodidina manda roa lehibe ny làlana mankao.
Eo amin’ny fiainana koa isika dia sendra zava-tsarotra toy izany: 
Mety izany ho famoizana olo-tiana, izay mba nirin-tsika hokasihin’ANDRIAMANITRA sy hovonjeny ;
Mety izany  ho vondrona niandraiketan-tsika nefa rava;
Mety ho asan’ANDRIAMANITRA izay tsy hananan-tsika hery ny manantanteraka azy ;
Mety ho zava manahirana eo amin’ny sehatry ny fianakaviana izay mahavaky fo ary mampanontany tena hoe inona no atao ; 
Mety ho fahasahiranana ara-bola izay misedra ny faharetantsika sy ny finoantsika ;
Mety ota ankafizina izay mipoitra matetika eo amin’ny fiainantsika ; 
Eny mety zavatra maro hafa koa !
Rehefa sendra an’ireny fitsapana ireny isika dia tokony hianatra ny tsy hihevitra ho tapi-dalàn-kaleha fa kosa hijery azy ireny ho fomba iray ahafahan’ANDRIAMANITRA miditra an-tsehatra eo amin’ny fiainan-tsika.
Paoly, ilay apostoly lehibe koa dia mba nandalo zava-manahirana toy izany – 
2 Korintiana 12 :7-10.
Mety ho fihetsika manavao antsika izany, kanefa tokony hahatsapa isika fa fanehoana ny Herin’ANDRIAMANITRA amin’ny alàlan-tsika ny fotoana tsy hahavitan-tsika mitantana samirery ny fiainan-tsika. Rehefa tsy mibahana isika dia tazana miharihary ANDRIAMANITRA.
Amin’ny lafiny iray dia toy izany no nataon’ ANDRIAMANITRA tamin’ireto Zanak’Israely ireto. Ho hitantsika fa tsy navelany hiditra an-tsehatra akory izy ireo. Ny fandresena an’i Jeriko dia asan’ANDRIAMANITRA manontolo.
1. 	NANANA TENY FIKASANA ISRAELY (JOSOA 6 :2)	
Raha mbola nitsangana nibanjina ny manda mafy nanodidina ity tanàna lehibe ity Josoa sy ny olony rehetra, dia nanana teny fampaherezana ny fon’izy ireo ANDRIAMANITRA ! Teto dia mbola tsy nanafika an’i Jeriko akory izy ireo dia efa nampanantena fandresena ho azy NY TOMPO. Mbola tsy niatomboka ny ady dia efa nambara ny ho fiafarany.
Rehefa tojo tanàna mimanda koa isika eo amin’ny fiainana, dia tokony hianatra hino an’ANDRIAMANITRA, hitàna AZY amin’ny Teniny ary hametraka fitokiana Aminy fa handresy. Romana 4:21; 2 Korintiana 1:20
Tsy namonjy anao ho resy Ny TOMPO ! Novonjeny ho amin’ny fandresena ianao, ary ho eo amin’ny làlanao foana IZY ary ataony azo antoka izany mba ho Voninahiny !
Hisy ve ny fitsapana ? Eny !
Fa hisy koa ny fandresena – Lioka 22 :31-32.
1. 	NANANA MPIARA-MIOMBON’ANTOKA ISRAELY (JOSOA 6 : 3-5)	
Tsy iza izany Mpiara- miombon’antoka izany fa ANDRIAMANITRA ! IZY no mifehy tanteraka ny ady. IZY no mitarika azy ireo sy antoky ny fandreseny !
Namangy azy ireo ny Komandin’ny Tafiky JEHOVAH- Josoa 5 :13-15.
Tadidio tsara fa niteny tamin’i Josoa IZY hoe : tsy tonga hiandany fa tonga handray an-tànana.
Toy izany koa isika : manoloana ny tanàna mimanda sy ny zava-manahirana eo amin’ny fianan-tsika dia fahasoavana ny mahafantatra fa tsy miatrika izany irery isika- Matio 28 :20 ; Hebreo13 :5 – ary tsy miantehitra amin’ny herin-tsika samirery- Jaona 16 :13, Filipiana 4 :13.
Tsy misy zava-manahirana tsy azon-tsika hihoarana raha miatrika izany miaraka  amin’Ny TOMPO isika !
Nisy fotoana isika niresaka momba ny Herin’ny Teny Fikasan’ANDRIAMANITRA. Amin’ity maraina ity dia holalovana vetivety ny momba ireo fitaovam-piadiana nomena antsika, fa amin’ny tolakandro isika hiresaka lalindalina kokoa mikasika izany.
1. 	Ny Tenin’ANDRIAMANITRA	
Io dia tsy ny "Teny" –" logos" izay manambara an’ANDRIAMANITRA ihany, fa ny "Teny" - "Rhema" (amin’ny teny grika), izay manova sy mamolavola antsika araka ny Sitrapony, Teny iainan-tsika amin’ny andavan’andro dia handresy eo amin’ny ady rehetra hatrehin-tsika isika .
1. 	Ny vavaka	
Nampanantena NY TOMPO fa hiaino ny vavaka ataontsika – Jeremia 33 :3 ; Isaia 65 :24.
Nampanantena IZY fa hamaly ny vavaka asandratsika –Jaona 14 :13-14 ; 1Jaona 5 : 14-15.
Hanampy antsika hivavaka izy – Romana 8 :26-27.
Manana hery lehibe ny vavaka ataontsika
Izao no lazain’i Sidlow Baxter : "afaka tsy miraharaha ny antson-tsika ny olona, afaka mandà ny hafatra entin- tsika, afaka manohitra ny tohan-kevitra aroson-tsika, kanefa tsy manan-kery manoloana ny vavaka asandra-tsika izy ireo "
Hana, Samsona, Elia, Elisa, Abrahama sy ny maro hafa dia ohatra ny amin’izany.
Ny mampalahelo anefa dia tsapa fa eo amin’ny Fiangonana ankehitriny dia tsy omena toerana ambony loatra ny vavaka. 
Raha mijery ny manodidinaanao ianao dia na ny Fiangonana na ny olona izay nitoky tamin’ny Teny Fikasana sy tamin’ny herin’ny vavaka ary niantehitra tamin’izany dia nahababo ny tànana mimandany !

1. 	NANANA TOMBONY ISRAELY (JOSOA 6 : 6-21)	
Nandeha nanodidina ny tanàna noho ny fankatoavana an’ANDRIAMANITRA ny vahoakan’ Israely dia nandresy ! 
Mba azonareo an-tsaina ve ny mety ho fihetsiky ny mponina tao Jeriko ? Hitany ireo tafiky ny Israely nanantona ny tanàna dia nieritreritra izy fa hanafika ry zareo. Nefa rehefa nanantona 
ny tanàna izy ireo dia nihodina ary nanomboka nanodidina ny manda. Azo antoka fa niandry ireo mponina tao Jeriko hoe avy aiza ary no hanafika ireto fahavalo. Kanefa tsy nanafika ireo miaramila sy mpisorona fa nanodidina ny tanàna indray mandeha fotsiny. Ny feon’ ny trompetra tandrok’osy sy ny figadogadon’ny tongotry ny miaramila mamindra no hany mba re. Dia toy izany nandritra ny henemana.
Tsy isalasalana tamin’izay fa nihomehy sy naneso ny vahoakan’ Israely ny mponina tao Jeriko. Fa tamin’ny andro fahafito, dia nanodidina im-pito ny tanàna ry zareo. Ary rehefa vita ny fanimpitony dia notsofin’ny mpisorona mafy ny trompetra ary nihorakoram-pifaliana ny Zanak’Israely !
Tsy hiakan’ny mpanafika izany, tsy hiaka noho ny tahotra koa, fa hiaka fiderana an’ILAY ANDRIAMANITRA nampanantena fandresena ho azy.
Rehefa nihiaka ny olona dia nirodana ny manda, dia nihazakazaka nankao amin’ilay tanàna rava tanteraka ny Israely. Fandresena lehibe izany !
Nandresy tao Jeriko ny Israely noho ny antony maro, ho jerentsika rahariva ireo antony ireo.
Hanana tombony ny Fiangonan’ANDRIAMANITRA – Matio16 :18.
Hanana tombony ny vahoakan’ANDRIAMANITRA ! Na inona na inona toe-javatra atrehinao ankehitriny dia afaka handresy ianao. Mandraisa lesona amin’ny vahoakan’Israely, nampanantena fandresena antsika ANDRIAMANITRA -1 Korintiana 15:57; 
2 Korintiana 4:17; 1 Jaona 5:4

FAMINTINANA 
Inona no karazana tanàna mimànda eo anoloanao amin’izao fotoana izao ? Ohatran’ny tsy ho voababo ve ? Avo sy matevina loatra ve ny manda ? Tsy azo eritreretina mihintsy ve ny handresenao raha ny zava-misy ?
Tadidio fa raha mbola tsy nirodana ny mandanao hatrizay dia mety hirodana izany ankehitriny ! Tokony haka lesona amin’ny Zanak’Israely ianao ary hanomboka handeha araka ny sitrapon’ANDRIAMANITRA manoloana ny Jeriko-nao.
Te-hanatona Azy ve ianao amin’ity maraina ity na inona na inona zavatra ilainao ? Ho ankininao amin’i Jesosy dieny izao ve izany ?
Sangany Izy eo amin’ny fanantanterahana ny tsy azo tanterahina ! Azony atao izay tsy azo atao indrindra ! Azony sainina izay tsy azo sainina indrindra !
Mbola Izy ihany Ilay ANDRIAMANITRA mpanao fahagagana ! Lehibe noho ny sakana rehetra IZY, azony afindra na tendrombohitra inona na tendrombohitra inona, mahery lavitra noho izay mety ho sakana atrehinao anio. Apetrao AMINY izany dia aoka ianao hijery AZY miasa !
Ry havana malala, isika tsirairay dia tian’ANDRIAMANITRA hanao fanandramana ny amin’ ny Heriny, ary hitoky AMINY tanteraka ka ianao sy ireo rehetra manodidina anao dia ho vonona amin’ny fiverenan’Ny Zanany tsy ho ela !
Te handrodana ny mandanao ve ianao ? Azo atao izany, fa miankina amin’ny fanapahan-kevitrao. 
Aoka hivavaka isika!

